b'\n_START_ARTICLE_\nVuoden 1975 arsenikkiskandaali\n_START_PARAGRAPH_\nVuoden 1975 arsenikkiskandaali syntyi, kun Neste Oy aikoi upottaa 690 tynnyri\xc3\xa4 arsenikkia Etel\xc3\xa4-Atlanttiin. Yhti\xc3\xb6n omistama tankkeri M/T Enskeri l\xc3\xa4hti kuljettamaan tynnyreit\xc3\xa4 Suomesta 15. maaliskuuta 1975. Suomen hallituksen ja viranomaisten mukaan toimenpide oli lainmukainen, mutta Nesteen olisi pit\xc3\xa4nyt pyyt\xc3\xa4\xc3\xa4 siihen lupa, mink\xc3\xa4 se tekikin 17. maaliskuuta. Tapaus sai aikaan kohun ja se her\xc3\xa4tti huomiota my\xc3\xb6s ulkomailla \xe2\x80\x93 muun muassa Brasilia lykk\xc3\xa4si sen takia Suomen uuden suurl\xc3\xa4hettil\xc3\xa4\xc3\xa4n tunnustamista, ja latinalaisen Amerikan maat aikoivat pyyt\xc3\xa4\xc3\xa4 YK:n p\xc3\xa4\xc3\xa4sihteeri\xc3\xa4 est\xc3\xa4m\xc3\xa4\xc3\xa4n j\xc3\xa4tteiden upotuksen. _NEWLINE_Suomen hallitus p\xc3\xa4\xc3\xa4tti 23. maaliskuuta olla antamatta upotuslupaa vedoten vesiensuojeluun ja Suomen maineen turvaamiseen. Enskerin myrkkylasti purettiin tanskalaisalus Jens Randiin Portugalin Lissabonissa, mist\xc3\xa4 se kuljetettiin pitk\xc3\xa4llisen sijoituspaikan etsimisen j\xc3\xa4lkeen lopulta Suomen Naantalin jalostamolle. Tapauksen aikana Neste antoi virheellist\xc3\xa4 tietoa tiedotusv\xc3\xa4lineille, mit\xc3\xa4 paheksuttiin ministeritasolla asti. Tynnyreiden loppuk\xc3\xa4sittely aloitettiin vasta vuonna 2009.\n_START_SECTION_\nTausta\n_START_PARAGRAPH_\nViel\xc3\xa4 1970-luvulla oli laillista upottaa j\xc3\xa4tteit\xc3\xa4 valtameriin. Neste my\xc3\xb6nsikin ett\xc3\xa4 oli aiemmin 1970-luvun alussa upottanut noin 400 j\xc3\xa4tetynnyri\xc3\xa4 Afrikan ja Kanariansaarten v\xc3\xa4liselle merialueelle. Vuoden 1965 laki merien pilaantumisen ehk\xc3\xa4isemiseksi kielsi suomalaisaluksilta pilaavien aineiden upottamisen mereen, mik\xc3\xa4li ne voisivat saastuttaa my\xc3\xb6s vierasta maaper\xc3\xa4\xc3\xa4. Laki kielsi kaiken haitallisen aineen levitt\xc3\xa4misen suomalaiselta alukselta tai lentokoneesta merelle tai toisen valtion aluevesille. Vuoden 1971 Oslon sopimuksessa, jonka Suomi oli allekirjoittanut mutta ei viel\xc3\xa4 tuolloin ratifioinut, todettiin ett\xc3\xa4 arsenikin upotuspaikan pit\xc3\xa4\xc3\xa4 olla v\xc3\xa4hint\xc3\xa4\xc3\xa4n kahden kilometrin syvyinen ja sijaita noin 280 kilometrin p\xc3\xa4\xc3\xa4ss\xc3\xa4 l\xc3\xa4himm\xc3\xa4st\xc3\xa4 rannasta. Suomi oli j\xc3\xa4tt\xc3\xa4nyt sopimuksen ratifioimatta, koska vuotta my\xc3\xb6hemmin tehty Lontoon sopimus oli Oslon sopimusta laajempi. Lontoon sopimusta ei my\xc3\xb6sk\xc3\xa4\xc3\xa4n oltu ratifioitu. Upottamissuunnitelman aikaan viel\xc3\xa4 vahvistamaton It\xc3\xa4meren sopimus kielsi j\xc3\xa4tteiden upottamisen It\xc3\xa4mereen tai muihin meriin._NEWLINE_Neste oli k\xc3\xa4ytt\xc3\xa4nyt Sk\xc3\xb6ldvikin vetylaitoksella vuosien ajan pesuliuosta, josta oli syntynyt arsenikkipitoista j\xc3\xa4tett\xc3\xa4. Koska j\xc3\xa4tett\xc3\xa4 ei ollut voitu vied\xc3\xa4 normaalille kaatopaikalle, se oli varastoitu v\xc3\xa4liaikaisesti jalostamon alueelle, josta se oli tarkoitus kuljettaa loppusijoitukseen vuonna 1975. Enskerin kyytiin lastatut myrkyt olivat ker\xc3\xa4\xc3\xa4ntyneet noin kymmenen vuoden aikana.\n_START_SECTION_\nEnskerin l\xc3\xa4ht\xc3\xb6\n_START_PARAGRAPH_\nNeste aloitti operaation lastaamalla tynnyreit\xc3\xa4 tankkeri Enskerin kannelle Sk\xc3\xb6ldvikin satamassa. Enskeri oli l\xc3\xa4hd\xc3\xb6ss\xc3\xa4 hakemaan raaka\xc3\xb6ljy\xc3\xa4 L\xc3\xa4hi-id\xc3\xa4st\xc3\xa4, ja sen reitti kulki Afrikan etel\xc3\xa4k\xc3\xa4rjen kautta Persianlahdelle. Satamassa t\xc3\xb6iss\xc3\xa4 ollut Mikael Broberg kiinnitti huomionsa toimintaan ja alkoi ep\xc3\xa4ill\xc3\xa4, ett\xc3\xa4 tekeill\xc3\xa4 oli jonkinlainen ymp\xc3\xa4rist\xc3\xb6rikos. H\xc3\xa4n kertoi asiasta is\xc3\xa4lleen, joka puolestaan soitti Helsingin Sanomien toimitukseen. Uutisp\xc3\xa4\xc3\xa4llikk\xc3\xb6 Eeva J\xc3\xa4rvenp\xc3\xa4\xc3\xa4 delegoi jutun Kari Kiurulle, joka l\xc3\xa4hti paikan p\xc3\xa4\xc3\xa4lle selvitt\xc3\xa4m\xc3\xa4\xc3\xa4n asiaa. Satamatoimistossa Kiurun k\xc3\xa4skettiin poistua ja h\xc3\xa4nelt\xc3\xa4 kiellettiin yleisen puhelimen k\xc3\xa4ytt\xc3\xb6. H\xc3\xa4n ei voinut tavoittaa my\xc3\xb6sk\xc3\xa4\xc3\xa4n Nesteen johtoa, joka oli sill\xc3\xa4 hetkell\xc3\xa4 tilinp\xc3\xa4\xc3\xa4t\xc3\xb6sillallisella. H\xc3\xa4n sai lopulta yhteyden tuotantop\xc3\xa4\xc3\xa4llikk\xc3\xb6 Pentti Peltokankaaseen, joka kertoi ett\xc3\xa4 Enskerin lastaustoimet liittyiv\xc3\xa4t j\xc3\xa4tteenk\xc3\xa4sittelyyn ja ett\xc3\xa4 lastia oltiin viem\xc3\xa4ss\xc3\xa4 pois Sk\xc3\xb6ldvikist\xc3\xa4. Neste vaati toimitukselta tietoa siit\xc3\xa4, mist\xc3\xa4 asia oli vuotanut._NEWLINE_Kiuru kirjoitti tietojen pohjalta jutun seuraavan aamun lehteen. 15. maaliskuuta Helsingin Sanomissa julkaistiin ykk\xc3\xb6suutisena \xe2\x80\x9dSalainen lasti Enskeriin \xe2\x80\x93 Neste upottaa myrkky\xc3\xa4 mereen\xe2\x80\x9d. Artikkelissa kerrottiin, ett\xc3\xa4 aluksen kannelle oli terveysviranomaisten mukaan lastattu myrkky\xc3\xa4 ja ett\xc3\xa4 aluksen kapteenin mukaan lastia oltiin viem\xc3\xa4ss\xc3\xa4 Atlantille upotettavaksi. Lastauksen suorittaneet Yleisen insin\xc3\xb6\xc3\xb6ritoimiston ty\xc3\xb6ntekij\xc3\xa4t kuvasivat \xe2\x80\x9djo muutaman gramman annosta kuolettavaksi\xe2\x80\x9d. Neste oli aluksi ilmoittanut vain, ett\xc3\xa4 alus l\xc3\xa4htisi satamasta seuraavana aamuna kello kahdeksan, mutta my\xc3\xb6hemmin y\xc3\xb6ll\xc3\xa4 toimittajaan otettiin yhteytt\xc3\xa4 ja kerrottiin, ett\xc3\xa4 lastatut aineet olisivat arsenikkitrioksidia eli yleisemmin arsenikkia ja kaliumoksidia._NEWLINE_Enskeri l\xc3\xa4hti satamasta lauantaiaamuna lastinaan noin 7\xc2\xa0000 kiloa arsenikkia 690 tynnyriin pakattuna. Ty\xc3\xb6t\xc3\xa4 seuranneet henkil\xc3\xb6t kertoivat, ett\xc3\xa4 kymmenesosa tynnyreist\xc3\xa4 oli rikkin\xc3\xa4isi\xc3\xa4 ja osa niist\xc3\xa4 oli 1960-luvulta. Nesteen mukaan valtaosa tynnyreiden sis\xc3\xa4ll\xc3\xb6st\xc3\xa4 oli romua, joka oli joutunut kosketuksiin arseenin kanssa. J\xc3\xa4te oli syntynyt vety-yksik\xc3\xb6ss\xc3\xa4, jossa vety\xc3\xa4 oli puhdistettu hiilidioksidista kaliumhydroksidilla. Liuokseen lis\xc3\xa4tty arsenikkitrioksidi toimi korroosiota est\xc3\xa4v\xc3\xa4n\xc3\xa4 puskurina. Nesteen luonnonsuojelup\xc3\xa4\xc3\xa4llikk\xc3\xb6 Airi Laiho kertoi, ettei arsenikki olisi mereen liuenneena vaarallista, koska sit\xc3\xa4 oli normaalissakin merivedess\xc3\xa4 0,003 milligrammaa litrassa. Maailman terveysj\xc3\xa4rjest\xc3\xb6n tuolloisen suosituksen mukaan juomaveden kelpoisuusraja oli 0,2 milligrammaa litrassa. Neste kertoi lauantai-iltap\xc3\xa4iv\xc3\xa4n tiedotustilaisuudessa tutkineensa my\xc3\xb6s muita j\xc3\xa4tteenk\xc3\xa4sittelytapoja, mutta ei ollut onnistunut l\xc3\xb6yt\xc3\xa4m\xc3\xa4\xc3\xa4n kotimaista ratkaisua._NEWLINE_Sis\xc3\xa4asiainministeri\xc3\xb6n ymp\xc3\xa4rist\xc3\xb6nsuojeluosaston Olli Ojala oli samaa mielt\xc3\xa4 arsenikin vaarattomuudesta merelle, mutta h\xc3\xa4nen mukaansa Nesteen olisi pit\xc3\xa4nyt pyyt\xc3\xa4\xc3\xa4 lupa ainakin nelj\xc3\xa4lt\xc3\xa4 eri viranomaiselta ennen upottamista. Neste ilmoitti noudattaneensa Oslon sopimusta vuodelta 1971, mutta Ojala kommentoi Helsingin Sanomissa 16. maaliskuuta, ett\xc3\xa4 Suomessa noudatetaan edelleen vuoden 1965 lakia. Ulkoasiainministeri\xc3\xb6n jaostop\xc3\xa4\xc3\xa4llikk\xc3\xb6 Holger Rotkirch piti virhearviona sit\xc3\xa4, ettei Neste alistanut p\xc3\xa4\xc3\xa4t\xc3\xb6st\xc3\xa4 aineen vaarallisuudesta viranomaisille. Merenkulkuhallituksen ylijohtaja Tauno Niklander piti menettely\xc3\xa4 kuitenkin laillisena, vaikka kuljetuksesta olisikin pit\xc3\xa4nyt ilmoittaa merenkulkuhallitukselle. H\xc3\xa4n kuvasi Nesteen toimintaa \xe2\x80\x9dnestem\xc3\xa4iseksi\xe2\x80\x9d. Sunnuntaina sis\xc3\xa4ministeri\xc3\xb6n ymp\xc3\xa4rist\xc3\xb6nsuojeluosasto pyysi Nestett\xc3\xa4 luopumaan aikeestaan ja selvityst\xc3\xa4 j\xc3\xa4tteen m\xc3\xa4\xc3\xa4r\xc3\xa4st\xc3\xa4, pakkauksesta, upotuspaikasta ja -ajasta. Sis\xc3\xa4asiainministeri\xc3\xb6 ei voinut pakottaa Nestett\xc3\xa4 mihink\xc3\xa4\xc3\xa4n ratkaisuun lakiteitse. Nesteen johtokunta kokoontui sunnuntaina k\xc3\xa4sittelem\xc3\xa4\xc3\xa4n asiaa, mutta p\xc3\xa4\xc3\xa4tti yksimielisesti, ettei Enskeri\xc3\xa4 kutsuta takaisin.\n_START_SECTION_\nHallituksen neuvottelu\n_START_PARAGRAPH_\nTapauksesta tehtiin maanantaina 17. maaliskuuta eduskuntakysely sek\xc3\xa4 Suomessa ett\xc3\xa4 Norjassa. Suomen hallitus neuvotteli asiasta maanantai-iltap\xc3\xa4iv\xc3\xa4ll\xc3\xa4 Nesteen johdon kanssa ja tuli lopputulokseen, ett\xc3\xa4 p\xc3\xa4\xc3\xa4t\xc3\xb6s asiasta kuuluu hallitukselle. Nesteelle annettiin vaatimus esitt\xc3\xa4\xc3\xa4 lupahakemus sis\xc3\xa4ministeri\xc3\xb6lle, ja lopullisen upotusluvan antaisi valtioneuvosto. Valtioneuvosto ei suostunut ilmaisemaan kantaansa hankkeen laillisuudesta, mutta tiedonannossaan se kertoi, ett\xc3\xa4 \xe2\x80\x9dselvitysten perusteella ei suunniteltu upotus aiheuttane sellaista haittaa, ett\xc3\xa4 upotusta olisi pidett\xc3\xa4v\xc3\xa4 Suomen lains\xc3\xa4\xc3\xa4d\xc3\xa4nn\xc3\xb6n vastaisena.\xe2\x80\x9d Tanskan salmien ohi p\xc3\xa4\xc3\xa4ssyt Enskeri kuitenkin jatkoi viel\xc3\xa4 maanantaina matkaansa kohti Etel\xc3\xa4-Atlanttia suunnitelmien mukaisesti._NEWLINE_Helsingin yliopiston ymp\xc3\xa4rist\xc3\xb6nsuojelun professori Pekka Nuorteva sanoi Helsingin Sanomissa, ett\xc3\xa4 laiva pit\xc3\xa4isi k\xc3\xa4\xc3\xa4nnytt\xc3\xa4\xc3\xa4 nopeasti takaisin, jottei Suomen maine menisi. H\xc3\xa4n ihmetteli, miksi Neste on tiedotuksessaan k\xc3\xa4sitellyt arsenikkia \xe2\x80\x9dvaarattomana\xe2\x80\x9d aineena, ja etenkin miehist\xc3\xb6n k\xc3\xa4ytt\xc3\xa4m\xc3\xa4t kaasunaamarit huolestuttivat h\xc3\xa4nt\xc3\xa4. Tiistain lehdess\xc3\xa4 kerrottiin my\xc3\xb6s, ett\xc3\xa4 tullivirkailijoiden ja huolintaliikkeen ty\xc3\xb6ntekij\xc3\xb6iden mukaan Neste oli aiemminkin kuljettanut Sk\xc3\xb6ldvikist\xc3\xa4 tynnyreit\xc3\xa4, jotka eiv\xc3\xa4t olleet en\xc3\xa4\xc3\xa4 tankkereiden kyydiss\xc3\xa4 niiden palatessa Persianlahdelta. Neste kuitenkin kertoi, ett\xc3\xa4 ei ollut vienyt j\xc3\xa4tett\xc3\xa4 mainitun vuoden 1970 lis\xc3\xa4ksi muulloin, ja ep\xc3\xa4ili, ett\xc3\xa4 tynnyrit olivat saattaneet olla voitelu\xc3\xb6ljytynnyreit\xc3\xa4. Tullivirkailijat ja huolintaliikkeen ty\xc3\xb6ntekij\xc3\xa4t kuitenkin sanoivat erottavansa ne ruosteisista ja vanhoista tynnyreist\xc3\xa4._NEWLINE_Nesteen varatoimitusjohtaja Tannerin mukaan myrkyn upottaminen oli \xe2\x80\x9dparas ja asiallisin tapa\xe2\x80\x9d asian ratkaisemiseksi. Aluksen kapteeni sanoi tanskalaislehti B.T.:n haastattelussa, ettei itsek\xc3\xa4\xc3\xa4n pid\xc3\xa4 myrkkyjen upottamisesta mereen, mutta joutuu noudattamaan saamiaan ohjeita._NEWLINE_Myrkkylasti sai huomiota my\xc3\xb6s ulkomailla. Ruotsin p\xc3\xa4iv\xc3\xa4lehdet nostivat sen p\xc3\xa4\xc3\xa4uutiseksi, ja Tanskan ymp\xc3\xa4rist\xc3\xb6suojeluhallitus pyysi Ruotsin rannikkovartiostoa seuraamaan tankkerin kulkua. Tanskan kalastajien yhdistys esitti vaatimuksen, ett\xc3\xa4 vastaavanlaiset myrkkylastit pit\xc3\xa4isi kielt\xc3\xa4\xc3\xa4. Suomen K\xc3\xb6\xc3\xb6penhaminan-suurl\xc3\xa4hetyst\xc3\xb6 jouduttiin tyhjent\xc3\xa4m\xc3\xa4\xc3\xa4n sunnuntaina, kun nimet\xc3\xb6n henkil\xc3\xb6 soitti poliisille ja uhkasi r\xc3\xa4j\xc3\xa4ytt\xc3\xa4\xc3\xa4 l\xc3\xa4hetyst\xc3\xb6n Enskerin matkan johdosta. Enskeri oli samaan aikaan pys\xc3\xa4htynyt Tanskan salmien edustalle odottamaan sunnuntaisten neuvottelujen tulosta. Pommia ei kuitenkaan l\xc3\xb6ytynyt. Etel\xc3\xa4-Afrikan hallitus tuomitsi maanantaina 17. maaliskuuta Nesteen suunnitelmat, ja suunnittelu- ja ymp\xc3\xa4rist\xc3\xb6ministeri Loots kehotti etel\xc3\xa4isen Afrikan maita kokoontumaan keskustelemaan asiasta. Loots harkitsi asian viemist\xc3\xa4 kansainv\xc3\xa4lisille tasoille.\n_START_SECTION_\nNesteen lupahakemus upotukselle\n_START_PARAGRAPH_\nNesteen lupahakemus tuli sis\xc3\xa4ministeri\xc3\xb6\xc3\xb6n keskiviikkona 19. maaliskuuta. Luonnonsuojeluj\xc3\xa4rjest\xc3\xb6t pyysiv\xc3\xa4t tiistaina oikeuskansleria selvitt\xc3\xa4m\xc3\xa4\xc3\xa4n, onko Neste rikkonut lakia, ja syyttiv\xc3\xa4t yhti\xc3\xb6t\xc3\xa4 salailusta ja ylimielisyydest\xc3\xa4. J\xc3\xa4rjest\xc3\xb6t vaativat my\xc3\xb6s tutkimusta siit\xc3\xa4, miksi valtiojohtoinen yritys on ryhtynyt \xe2\x80\x9dyleisen edun vastaiseen\xe2\x80\x9d ja \xe2\x80\x9dSuomen kansainv\xc3\xa4lisen maineen vaarantavaan hankkeeseen\xe2\x80\x9d. Nesteen lupahakemus l\xc3\xa4hti lausuntokierrokselle eri ministeri\xc3\xb6ihin, mutta sen sis\xc3\xa4lt\xc3\xb6\xc3\xa4 kiellettiin levitt\xc3\xa4m\xc3\xa4st\xc3\xa4 julkisuuteen. Enskeri jatkoi matkaansa Pohjanmerell\xc3\xa4._NEWLINE_Norjan ymp\xc3\xa4rist\xc3\xb6nsuojeluministeri piti \xe2\x80\x9dvalitettavana\xe2\x80\x9d, jos Nesteen aikeet toteutuvat, eik\xc3\xa4 Tanskan ymp\xc3\xa4rist\xc3\xb6nsuojeluministeri pit\xc3\xa4nyt Enskerin l\xc3\xa4heisyydest\xc3\xa4. Useat ruotsalaiset j\xc3\xa4rjest\xc3\xb6t vaativat laivan pys\xc3\xa4ytt\xc3\xa4mist\xc3\xa4. Tanskan j\xc3\xa4telaitoksen edustaja T\xc3\xb6iner Clausen ei voinut k\xc3\xa4sitt\xc3\xa4\xc3\xa4, miksi suomalaiset aikovat upottaa j\xc3\xa4tett\xc3\xa4 mereen, ja sanoi, ett\xc3\xa4 ratkaisu olisi kyetty l\xc3\xb6yt\xc3\xa4m\xc3\xa4\xc3\xa4n kansainv\xc3\xa4lisell\xc3\xa4 yhteisty\xc3\xb6ll\xc3\xa4. Ruotsin lehdet pitiv\xc3\xa4t uutista edelleen etusivuilla. Expressen mainitsi Urho Kekkosen \xe2\x80\x9dukoksi\xe2\x80\x9d Uolevi Raaden takana ja hallituksen sanottiin antaneen periksi \xe2\x80\x9d\xc3\xb6ljykuninkaalle\xe2\x80\x9d eli Raadelle. Aftonbladet toisaalta my\xc3\xb6nsi, ett\xc3\xa4 Suomi on \xe2\x80\x9dpieni synnintekij\xc3\xa4\xe2\x80\x9d asiassa, mutta se ei tehnyt asiaa sen paremmaksi. Esimerkkin\xc3\xa4 mainittiin R\xc3\xb6nnsk\xc3\xa5rsverket, joka oli p\xc3\xa4\xc3\xa4st\xc3\xa4nyt myrkky\xc3\xa4 Pohjanlahteen jo 1930-luvulta 114\xc2\xa0000 tonnin kuukausivauhtia. Vuonna 1972 se oli kuitenkin myynyt arsenikkia er\xc3\xa4\xc3\xa4lle amerikkalaiselle yhti\xc3\xb6lle, joka k\xc3\xa4ytti sit\xc3\xa4 kasvimyrkky Kakodyl-hapon valmistamiseen._NEWLINE_Sis\xc3\xa4ministeri\xc3\xb6n ymp\xc3\xa4rist\xc3\xb6nsuojeluosaston suunnittelija Olli Paasivirta valitti sit\xc3\xa4, ett\xc3\xa4 p\xc3\xa4\xc3\xa4t\xc3\xb6s joudutaan tekem\xc3\xa4\xc3\xa4n Nesteen antamien tietojen pohjalta. Terveysviranomaiset ottivat tiistaina Nesteen kaatopaikan maaper\xc3\xa4st\xc3\xa4 ja parista tynnyrist\xc3\xa4 n\xc3\xa4ytteit\xc3\xa4, jotka vietiin vesihallituksen laboratorioihin. Nesteen varatoimitusjohtaja Mikko Tannerin mukaan tynnyrien uppoamisesta pohjaan oli huolehdittu tekem\xc3\xa4ll\xc3\xa4 ne tarpeeksi painaviksi ja samalla tiiviiksi \xe2\x80\x93 toisaalta lastausvaiheessa niiss\xc3\xa4 oli havaittu vaurioita. Keskiviikon Helsingin Sanomissa Tanner ei suostunut paljastamaan upotuspaikkaa. Enskerin p\xc3\xa4\xc3\xa4llik\xc3\xb6n Alvar Backmanin mukaan tynnyrit oli tarkoitus pudotella pitkin matkaa; rikkin\xc3\xa4iset tynnyrit oli poistettu tankkerista lastausvaiheessa._NEWLINE_Keskiviikkona maailman suursaastuttajia tarkkaileva tieteilij\xc3\xa4ryhm\xc3\xa4 ilmoitti tulevansa Nesteen Sk\xc3\xb6ldvikin jalostamolle tarkkailemaan, kuinka Neste ratkaisee saasteongelmansa. Japanilaisen tohtori Jun Uin johtama ryhm\xc3\xa4 aikoi selvitt\xc3\xa4\xc3\xa4, mit\xc3\xa4 aineita Nesteen jalostusprosesseissa syntyy. Helsingin Sanomien mukaan \xe2\x80\x9dmonilla tahoilla\xe2\x80\x9d oli ep\xc3\xa4ilty, ett\xc3\xa4 tynnyreiss\xc3\xa4 olisi vaarallisempiakin aineita kuin arsenikkia. Nesteen kaatopaikkakin oli laiton, koska Porvoon maalaiskunnan terveyslautakunta ei ollut antanut sille lupaa. Neste ei ollut ollut halukas liittym\xc3\xa4\xc3\xa4n kunnan valvottuun kaatopaikkahankkeeseen._NEWLINE_Neste ei viel\xc3\xa4 perjantaihin menness\xc3\xa4 ollut harkinnut keskeytt\xc3\xa4v\xc3\xa4ns\xc3\xa4 matkaa, jonka piti edestakaisena kest\xc3\xa4\xc3\xa4 70 p\xc3\xa4iv\xc3\xa4\xc3\xa4. Helsingin Sanomat kertoi perjantain lehdess\xc3\xa4, ett\xc3\xa4 saamiensa tietojen mukaan Enskerin sisaralus M/T Tiiskerin kannelta olisi edellisen\xc3\xa4 vuonna upotettu tynnyrilasti Atlanttiin. Tiiskerin kapteeni kuitenkin kiisti, ett\xc3\xa4 laivalla olisi kuljetettu myrkyllisi\xc3\xa4 aineita mereen upotettavaksi. Arsenikkilastin upotuksen piti tapahtua 29. maaliskuuta noin 1\xc2\xa0000 kilometri\xc3\xa4 Norsunluurannikosta etel\xc3\xa4\xc3\xa4n. Nesteen mukaan merivirrat suuntautuvat upotuspaikalta Afrikasta l\xc3\xa4nteen, mink\xc3\xa4 takia tapaus her\xc3\xa4tti my\xc3\xb6s kiinnostusta Etel\xc3\xa4-Amerikassa. Brasilia ja Argentiina pyysiv\xc3\xa4t Suomea est\xc3\xa4m\xc3\xa4\xc3\xa4n Nesteen aikeet, ja Brasilia lykk\xc3\xa4si Suomen uuden suurl\xc3\xa4hettil\xc3\xa4\xc3\xa4n tunnustamista. Argentiinan ulkoministeri pyysi Suomen suurl\xc3\xa4hettil\xc3\xa4\xc3\xa4lt\xc3\xa4 Paavo Kaarlehdolta selvityst\xc3\xa4 Nesteen aikeista. Samaan aikaan Uruguayn maatalous- ja kalastusministeri\xc3\xb6 tiedotti olevansa huolestunut upottamisaikeista._NEWLINE_Sis\xc3\xa4ministeri\xc3\xb6n pyyt\xc3\xa4m\xc3\xa4t lausunnot annettiin perjantaihin menness\xc3\xa4. Ulkoministeri\xc3\xb6n lausunnossa ilmaistiin, ett\xc3\xa4 maan maine on riitt\xc3\xa4v\xc3\xa4 peruste upottamisen kielt\xc3\xa4miseen. Kauppa- ja teollisuusministeri\xc3\xb6n lausunnossa sanottiin, ett\xc3\xa4 ei ole hyv\xc3\xa4ksytt\xc3\xa4v\xc3\xa4\xc3\xa4, ett\xc3\xa4 viranomaisiin otetaan yhteytt\xc3\xa4 vasta myrkyn lastauksen j\xc3\xa4lkeen. Merenkulkuhallitus katsoi, ett\xc3\xa4 laki meren pilaamisen est\xc3\xa4misest\xc3\xa4 oli liian ylimalkainen eik\xc3\xa4 kansainv\xc3\xa4lisi\xc3\xa4 sopimuksia oltu saatettu voimaan. Vesihallituksen lausunnossa sanottiin, ettei lupaa pit\xc3\xa4isi antaa, koska Nesteen antamat tiedot ovat puutteellisia.\n_START_SECTION_\nHallituksen kielteinen p\xc3\xa4\xc3\xa4t\xc3\xb6s\n_START_PARAGRAPH_\nHallitus kokoontui sunnuntaina 23. maaliskuuta ylim\xc3\xa4\xc3\xa4r\xc3\xa4iseen istuntoon, kun latinalaisen Amerikan valtiot olivat pyyt\xc3\xa4neet YK:n p\xc3\xa4\xc3\xa4sihteeri Kurt Waldheimia est\xc3\xa4m\xc3\xa4\xc3\xa4n myrkkyjen upottamisen. Hallitus p\xc3\xa4\xc3\xa4tti yksimielisesti, ettei upotuslupaa anneta. Hallituksen p\xc3\xa4\xc3\xa4t\xc3\xb6ksen j\xc3\xa4lkeen Nesteelt\xc3\xa4 otettiin yhteytt\xc3\xa4 Enskeriin ja se pys\xc3\xa4ytettiin Kanariansaarten l\xc3\xa4heisyyteen odottamaan jatko-ohjeita. Liikenneministeri Pekka Tarjanne kertoi, ett\xc3\xa4 p\xc3\xa4\xc3\xa4t\xc3\xb6kseen p\xc3\xa4\xc3\xa4dyttiin Suomen maineen turvaamiseksi ja vesien suojelemiseksi. Nesteen hallintoneuvoston puheenjohtaja Esko Niskanen oli \xe2\x80\x9dhieman j\xc3\xa4rkyttynyt\xe2\x80\x9d kohun laajuudesta, ja huomautti, ett\xc3\xa4 Ruotsissa ja Suomessa lasketaan muutenkin jatkuvasti arsenikkia luontoon. H\xc3\xa4n ei n\xc3\xa4hnyt mahdollisena, ett\xc3\xa4 Enskeri tulisi takaisin Suomeen myrkkylastissa, vaan oli sit\xc3\xa4 mielt\xc3\xa4, ett\xc3\xa4 tynnyrit j\xc3\xa4tett\xc3\xa4isiin johonkin matkalla olevaan satamaan. Suomen hallituksen p\xc3\xa4\xc3\xa4t\xc3\xb6s sai Brasiliassa hyv\xc3\xa4n vastaanoton, ja Suomen uuden suurl\xc3\xa4hettil\xc3\xa4\xc3\xa4n nimitys julkistettiin heti. \xe2\x80\x9dTapaus Enskerist\xc3\xa4\xe2\x80\x9d oli ehditty tehd\xc3\xa4 iso tapaus Brasilian sanomalehdiss\xc3\xa4 ja televisiossa._NEWLINE_Brasilia, Argentiina ja Uruguay p\xc3\xa4\xc3\xa4ttiv\xc3\xa4t olla ottamatta asiaa k\xc3\xa4sittelyyn YK:n merioikeuskonferenssissa. Brasilian suurl\xc3\xa4hettil\xc3\xa4s Calero Rodrigues sanoi, ettei se en\xc3\xa4\xc3\xa4 ollut tarpeellista Suomen hallituksen p\xc3\xa4\xc3\xa4t\xc3\xb6ksen j\xc3\xa4lkeen. H\xc3\xa4n kuitenkin mainitsi, ett\xc3\xa4 latinalaisen Amerikan maat olisivat olleet valmiita tekem\xc3\xa4\xc3\xa4n kaikkensa myrkkylastin upottamisen est\xc3\xa4miseksi. Maat olivat ehtineet jo k\xc3\xa4sitell\xc3\xa4 asiaa kirjallisesti YK:n p\xc3\xa4\xc3\xa4sihteerin ja YK:n luonnonsuojeluj\xc3\xa4rjest\xc3\xb6n puheenjohtaja Maurice Strongin kanssa. Konferenssin saatekomitean puheenjohtaja Aleksand\xc4\x83r Jankov h\xc3\xa4mm\xc3\xa4steli, ett\xc3\xa4 kohun on aiheuttanut juuri Suomi, joka on allekirjoittanut kaikki kansainv\xc3\xa4lisen merenkulun neuvoa-antavan j\xc3\xa4rjest\xc3\xb6n IMCO:n sopimukset. Helsingin Sanomat kertoi maanantaina, ett\xc3\xa4 arsenikkijupakka oli ollut suosittu keskustelunaihe konferenssin k\xc3\xa4yt\xc3\xa4vill\xc3\xa4, vaikkakaan kansainv\xc3\xa4linen lehdist\xc3\xb6 ei viel\xc3\xa4 maanantaihin menness\xc3\xa4 ollut osoittanut asiaa kohtaan suurempaa mielenkiintoa. Geneven konferenssissa jatkettiin edellisen vuoden Caracasin merilakikonferenssin ty\xc3\xb6t\xc3\xa4. Sen perua olivat sopimustekstit, joilla pyrittiin est\xc3\xa4m\xc3\xa4\xc3\xa4n j\xc3\xa4tteiden siirto alueelta toiselle._NEWLINE_Maanantaina kerrottiin, ett\xc3\xa4 Nesteen toimitusjohtaja Uolevi Raade oli lent\xc3\xa4nyt Kanarialle, mutta Nesteelt\xc3\xa4 kerrottiin, ettei se liittynyt Enskerin tapaukseen, vaan oli ennalta suunniteltu lomamatka. Sis\xc3\xa4asiainministeri\xc3\xb6 my\xc3\xb6s peruutti m\xc3\xa4\xc3\xa4r\xc3\xa4yksen lastin sis\xc3\xa4ll\xc3\xb6n tutkimisesta. Valtion teknillisen tutkimuskeskuksen Tuomo Laukkarinen oli jo ehtinyt nousta Enskerille ja valmistautua n\xc3\xa4ytteen ottoon. Olli Ojala perusteli perumisp\xc3\xa4\xc3\xa4t\xc3\xb6st\xc3\xa4 ty\xc3\xb6turvallisuusriskeill\xc3\xa4 ja mahdollisuudella tutkia lastia my\xc3\xb6hemmin paremmissa oloissa. Enskerin p\xc3\xa4\xc3\xa4llikk\xc3\xb6 sai tiistai-iltana k\xc3\xa4skyn k\xc3\xa4\xc3\xa4nt\xc3\xa4\xc3\xa4 laiva takaisin kohti Eurooppaa. T\xc3\xa4ll\xc3\xa4 v\xc3\xa4lin valmistuneista laboratoriotutkimuksista k\xc3\xa4vi ilmi, ett\xc3\xa4 j\xc3\xa4tetynnyreist\xc3\xa4 oli Sk\xc3\xb6ldvikin varastointialueella valunut arsenikkia maaper\xc3\xa4\xc3\xa4n. Neste oli siihen menness\xc3\xa4 kielt\xc3\xa4nyt luonnonsuojeluj\xc3\xa4rjest\xc3\xb6jen v\xc3\xa4itteet myrkkyjen valumisesta.\n_START_SECTION_\nNesteen salailu\n_START_PARAGRAPH_\nVaikka arsenikkilastin upotuskieltoa kiiteltiin maailmalla, kansainv\xc3\xa4lisen huomion vuoksi mik\xc3\xa4\xc3\xa4n maa ei ollut halukas ottamaan lastia vastaan. Espanjan viranomaiset kielsiv\xc3\xa4t arsenikin tilap\xc3\xa4isen siirron Las Palmasin satamaan ja kielsiv\xc3\xa4t Enskeri\xc3\xa4 j\xc3\xa4\xc3\xa4m\xc3\xa4st\xc3\xa4 Espanjan aluevesille. Nesteen varatoimitusjohtaja Mikko Tanner pelk\xc3\xa4si ett\xc3\xa4 Enskerist\xc3\xa4 tulisi uusi aavelaiva, \xe2\x80\x9dlent\xc3\xa4v\xc3\xa4 hollantilainen\xe2\x80\x9d, joka kiertelee maailman merill\xc3\xa4 jokaisen maan ollessa haluton p\xc3\xa4\xc3\xa4st\xc3\xa4m\xc3\xa4\xc3\xa4n sit\xc3\xa4 satamaan. Torstaina 27. maaliskuuta Enskeri sai j\xc3\xa4lleen k\xc3\xa4skyn pys\xc3\xa4hty\xc3\xa4 tunnin matkan p\xc3\xa4\xc3\xa4h\xc3\xa4n Lissabonista. T\xc3\xa4h\xc3\xa4n menness\xc3\xa4 laivan matka oli jo maksanut noin 1,3 miljoonaa markkaa. Ensisijaisesti Neste etsi paikkaa jossa arsenikkij\xc3\xa4tteen olisi voinut k\xc3\xa4sitell\xc3\xa4. Helsingin Sanomat kertoi tiistaina 1. huhtikuuta, ett\xc3\xa4 Enskeri pysyi vesill\xc3\xa4 maanantaihin asti, kunnes se sai Nesteelt\xc3\xa4 k\xc3\xa4skyn l\xc3\xa4hte\xc3\xa4 j\xc3\xa4lleen kohti pohjoista._NEWLINE_Useat lehdet uutisoivat tiistaiaamuna Nesteelt\xc3\xa4 saamiensa tietojen pohjalta, ett\xc3\xa4 Enskeri oli maanantai-iltana v\xc3\xa4h\xc3\xa4n matkan p\xc3\xa4\xc3\xa4ss\xc3\xa4 Espanjan etel\xc3\xa4k\xc3\xa4rjest\xc3\xa4. Suomen tietotoimisto (STT) v\xc3\xa4litti viel\xc3\xa4 tiistai-iltana uutista, jonka mukaan Enskeri eteni hitaasti pitkin Portugalin rannikkoa. Keskiviikkona Helsingin Sanomat uutisoi Nesteen harhauttaneen tiedotusv\xc3\xa4lineit\xc3\xa4, sill\xc3\xa4 Enskeri oli ollut jo kaksi p\xc3\xa4iv\xc3\xa4\xc3\xa4 ankkurissa Lissabonissa eik\xc3\xa4 matkalla pohjoiseen. Nesteen tiedotusosastolta kerrottiin Helsingin Sanomille, ett\xc3\xa4 Enskeri ajoi edelleen hitaasti pohjoista kohti ja on l\xc3\xa4hell\xc3\xa4 Lissabonia. Lissabonin satamakapteenin mukaan alus kuitenkin ankkuroitui satamaan sunnuntai-iltana. Helsingin Sanomat kertoi, ett\xc3\xa4 Neste olisi tiedustellut j\xc3\xa4tteiden sijoittamista Gibraltarin luoliin, mutta Englannin viranomaiset olivat kielt\xc3\xa4ytyneet ehdotuksesta._NEWLINE_Keskiviikkona Neste antoi lyhyen tiedotteen, jossa se kertoi ett\xc3\xa4 laivan lastia puretaan toiseen laivaan Lissabonin satamassa. Myrkkylastin siirto tanskalaiseen rahtialus Jens Randiin aloitettiin jo maanantai-iltana. Kauppa- ja teollisuusministeri Kristian Gestrin vei asian hallituksen iltakouluun, kun Suomen tietotoimiston toimitusjohtaja ja er\xc3\xa4\xc3\xa4t lehtimiehet olivat valittaneet h\xc3\xa4nelle Nesteen antamista harhaanjohtavista tiedoista. STT paheksui sit\xc3\xa4 ett\xc3\xa4 Neste oli antanut ymm\xc3\xa4rt\xc3\xa4\xc3\xa4 laivan olevan jossakin merell\xc3\xa4, kun todellisuudessa se oli satamassa Lissabonissa. Niskanen selitti salassapitoa sill\xc3\xa4, ett\xc3\xa4 jos tieto olisi p\xc3\xa4\xc3\xa4ssyt julkisuuteen, laivan p\xc3\xa4\xc3\xa4sy Lissabonin satamaan olisi ehk\xc3\xa4 estetty. Portugalin lehdist\xc3\xb6 ihmettelikin torstaina miksi Enskeri on saanut tulla Lissabonin satamaan ja miksi myrkyllist\xc3\xa4 lastia on saatu k\xc3\xa4sitell\xc3\xa4 siell\xc3\xa4._NEWLINE_Ulkomaisen tieteilij\xc3\xa4ryhm\xc3\xa4n j\xc3\xa4senet Kenichi Miyamoto ja Ui vierailivat Nesteen jalostamolla torstaina. Ui totesi ettei Neste ole ymp\xc3\xa4rist\xc3\xb6nsuojelun kannalta niit\xc3\xa4 \xe2\x80\x9dparhaita mutta ei pahimpiakaan yhti\xc3\xb6it\xc3\xa4 maailmassa\xe2\x80\x9d. Jun Ui muistutti ett\xc3\xa4 Japanissakin on perusteltu j\xc3\xa4tteiden h\xc3\xa4vitt\xc3\xa4mist\xc3\xa4 mereen sill\xc3\xa4 argumentilla, ett\xc3\xa4 \xe2\x80\x9dkyll\xc3\xa4h\xc3\xa4n mereen mahtuu\xe2\x80\x9d, vaikka juuri Japanissa oli aiheutunut tuhoja mereen upotetuista myrkyist\xc3\xa4. Nesteen juttuun h\xc3\xa4n ei kuitenkaan halunnut puuttua, koska ei tarkkaan tiennyt mit\xc3\xa4 tynnyreiss\xc3\xa4 oli, mutta sanoi vastustavansa kaikkea j\xc3\xa4tteiden heitt\xc3\xa4mist\xc3\xa4 mereen. Kauppa- ja teollisuusministeri Gestrin esitti Raadelle keskusteluissa, ett\xc3\xa4 tiedotustoiminnassa on ollut puutteita. H\xc3\xa4n piti t\xc3\xa4rke\xc3\xa4n\xc3\xa4 tiedotuksen luotettavuutta ja avoimuutta. My\xc3\xb6s toimittajat tuomitsivat Nesteen salailun ja virheelliset tiedot._NEWLINE_Portugalin hallitus kehotti torstaina sek\xc3\xa4 Enskeri\xc3\xa4 ett\xc3\xa4 Jens Randia poistumaan satamasta ja Portugalin vesilt\xc3\xa4. Neste otti yhteytt\xc3\xa4 sis\xc3\xa4asiainministeri\xc3\xb6\xc3\xb6n tiedustellakseen miten menetell\xc3\xa4, jos arsenikki tuodaan takaisin Suomeen. Jens Randin p\xc3\xa4\xc3\xa4llikk\xc3\xb6 ilmoitti haluavansa p\xc3\xa4\xc3\xa4st\xc3\xa4 j\xc3\xa4tteest\xc3\xa4 eroon ennen Suomea, ja Tanskan viranomaiset ilmoittivat haluavansa tarkastaa lastin jos laiva tulee maan aluevesille. Nesteen tiedotusp\xc3\xa4\xc3\xa4llikk\xc3\xb6 Helena Haapalinna kertoi, ett\xc3\xa4 arsenikkij\xc3\xa4te aiotaan sijoittaa johonkin eurooppalaiseen s\xc3\xa4ilytyspaikkaan ja ett\xc3\xa4 Suomi tulisi vasta viimeisen\xc3\xa4 kyseeseen.\n_START_SECTION_\nJens Randin matkaanl\xc3\xa4ht\xc3\xb6\n_START_PARAGRAPH_\nJens Rand p\xc3\xa4\xc3\xa4si l\xc3\xa4htem\xc3\xa4\xc3\xa4n Lissabonista vasta perjantaina satamaviranomaisten p\xc3\xa4\xc3\xa4stess\xc3\xa4 varmuuteen siit\xc3\xa4, ett\xc3\xa4 j\xc3\xa4tteit\xc3\xa4 k\xc3\xa4sitell\xc3\xa4\xc3\xa4n asianmukaisesti. Osa tynnyreist\xc3\xa4 oli vuotanut niit\xc3\xa4 siirrett\xc3\xa4ess\xc3\xa4 Enskerist\xc3\xa4 Jens Randiin \xe2\x80\x93 aluksen p\xc3\xa4\xc3\xa4llikk\xc3\xb6 my\xc3\xb6nsikin torstaina, ett\xc3\xa4 tynnyrit olivat vanhoja ja rikkin\xc3\xa4isi\xc3\xa4. Neste etsi j\xc3\xa4tteille sijoituspaikkaa L\xc3\xa4nsi-Euroopasta. Torstaina ruotsalaisyritys Jan Hamberg Ab tarjoutui toimittamaan myrkyt L\xc3\xa4nsi-Saksaan Hessenin osavaltiossa sijaitsevaan salpietarikaivokseen, johon oli aiemminkin sijoitettu muun muassa arsenikkij\xc3\xa4tett\xc3\xa4._NEWLINE_Ministeri\xc3\xb6n ohjeiden viipyess\xc3\xa4 Jens Rand seilasi Nesteen mukaan \xe2\x80\x9dmilloin miss\xc3\xa4kin\xe2\x80\x9d. Ministeri\xc3\xb6 sai maanantaina lausunnot vesi- ja l\xc3\xa4\xc3\xa4kint\xc3\xa4hallitukselta: l\xc3\xa4\xc3\xa4kint\xc3\xa4hallitus painotti paikallisen terveyslautakunnan merkityst\xc3\xa4 p\xc3\xa4\xc3\xa4t\xc3\xb6ksenteossa, sill\xc3\xa4 se voi kielt\xc3\xa4\xc3\xa4 aineiden varastoinnin terveydenhoitolain nojalla. Sis\xc3\xa4asiainministeri\xc3\xb6 vastasi keskiviikkona, etteiv\xc3\xa4t viranomaiset kykene viel\xc3\xa4 vuosiin l\xc3\xb6yt\xc3\xa4m\xc3\xa4\xc3\xa4n pitk\xc3\xa4aikaista sijoituspaikkaa. Ministeri\xc3\xb6 kuitenkin sanoi, ett\xc3\xa4 jos Neste aikoo tuoda j\xc3\xa4tteet Suomeen, sen pit\xc3\xa4\xc3\xa4 suorittaa siit\xc3\xa4 tutkimus esimerkiksi VTT:ss\xc3\xa4. Koska Neste ei oman tulkintansa mukaan saanut vastauksessa selv\xc3\xa4\xc3\xa4 ohjeistusta, se p\xc3\xa4\xc3\xa4tti tehd\xc3\xa4 oman ehdotuksensa._NEWLINE_Neste valitsi sijoituspaikakseen yhti\xc3\xb6n Naantalin \xc3\xb6ljynjalostamon prosessialueella sijaitsevan varastorakennuksen. Naantalin terveysviranomaiset eiv\xc3\xa4t kuitenkaan viel\xc3\xa4 perjantaina tehneet p\xc3\xa4\xc3\xa4t\xc3\xb6st\xc3\xa4 Nesteen anomuksen suhteen, vaan p\xc3\xa4\xc3\xa4ttiv\xc3\xa4t pit\xc3\xa4\xc3\xa4 uuden kokouksen maanantaina. Terveysviranomaiset antoivat maanantaina luvan myrkkyjen v\xc3\xa4liaikaiseen varastointiin Naantaliin vuodeksi, mutta antoivat tiukat varastointiehdot ja vaativat, ett\xc3\xa4 tynnyreiden sis\xc3\xa4ll\xc3\xb6st\xc3\xa4 olisi suoritettava tarkastus. Ehtoihin kuului muun muassa vaatimus siit\xc3\xa4, ett\xc3\xa4 j\xc3\xa4tteet oli s\xc3\xa4ilytett\xc3\xa4v\xc3\xa4 kiinte\xc3\xa4ss\xc3\xa4 muodossa. Varastointitilan lattia piti rakentaa kaikilta sivuilta kokoojapisteeseen viev\xc3\xa4ksi ja varaston ymp\xc3\xa4rille oli rakennettava piikkilangoin vahvistettu panssariaita. Kaikki annetut ehdot piti t\xc3\xa4ytt\xc3\xa4\xc3\xa4 ennen kuin j\xc3\xa4tteet voitiin vied\xc3\xa4 varastoon.\n_START_SECTION_\nJens Randin saapuminen Naantaliin\n_START_PARAGRAPH_\nJens Rand saapui Naantalin satamaan keskiviikkona 16. huhtikuuta mukanaan tanskalainen ymp\xc3\xa4rist\xc3\xb6suojeluviranomainen Otzen Flemming, joka luovutti laivan Naantalin terveysviranomaisten valvontaan. Flemming oli tullut laivalle mukaan valvontakustannusten pienent\xc3\xa4miseksi. Sinet\xc3\xb6ity lastiruuma avattiin juhlallisesti, ja ruumaa kuvaamaan p\xc3\xa4\xc3\xa4si viisi toimittajaa kerrallaan. Purkaminen alkoi vasta perjantaina 18. huhtikuuta, koska torstai kului ty\xc3\xb6ntekij\xc3\xb6iden palkasta neuvotteluun. Lastin purkamisen p\xc3\xa4\xc3\xa4tytty\xc3\xa4 maanantaina 21. huhtikuuta selvisi, ett\xc3\xa4 tynnyreiss\xc3\xa4 oli j\xc3\xa4tett\xc3\xa4 my\xc3\xb6s nestem\xc3\xa4isess\xc3\xa4 muodossa, toisin kuin Neste oli lupahakemuksessaan ilmoittanut 17. maaliskuuta. Neste sai kuitenkin alueen terveyslautakunnan valvontaosastolta luvan erottaa nesteet erillisiin astioihin k\xc3\xa4sipumpun avulla. Muutama tynnyreist\xc3\xa4 vuosi, joten ne laitettiin ter\xc3\xa4ss\xc3\xa4ili\xc3\xb6ihin, jotka hitsattiin umpeen.\n_START_SECTION_\nTulkinnat\n_START_PARAGRAPH_\nHelsingin Sanomien toimittajan Kari Kiurun mukaan tapahtuma osoitti miten \xe2\x80\x9dlev\xc3\xa4per\xc3\xa4isesti\xe2\x80\x9d Neste suhtautui ymp\xc3\xa4rist\xc3\xb6kysymyksiin ja tiedotukseen._NEWLINE_Nesteen historiikissa Kylm\xc3\xa4 sota, kuuma \xc3\xb6ljy tapahtuma mainitaan lyhyesti ja sit\xc3\xa4 kuvataan pisaraksi meress\xc3\xa4 \xe2\x80\x9dmaailman todellisten saasteongelmien rinnalla\xe2\x80\x9d. Tapahtumaa kuvataan viestimien rakentamaksi \xe2\x80\x9dkotimaiseksi Watergate-skandaaliksi\xe2\x80\x9d. Nesteen oli tarkoitus \xe2\x80\x9dvapautua\xe2\x80\x9d tuotannon yhteydess\xc3\xa4 syntyneist\xc3\xa4 j\xc3\xa4tteist\xc3\xa4. Uolevi Raaden mukaan lehdist\xc3\xb6 ja luonnonsuojelijat toimivat joillekin piireille, joiden tarkoituksena oli \xe2\x80\x9dpilata t\xc3\xa4m\xc3\xa4n maan maine\xe2\x80\x9d. Raaden mukaan Neste oli toiminut kansainv\xc3\xa4listen sopimusten ja vallinneen kansainv\xc3\xa4lisen k\xc3\xa4yt\xc3\xa4nn\xc3\xb6n mukaisesti.\n_START_SECTION_\nJ\xc3\xa4tteiden k\xc3\xa4sittely\n_START_PARAGRAPH_\nNaantalin jalostamo sai uuden ymp\xc3\xa4rist\xc3\xb6luvan 2007, jonka j\xc3\xa4lkeen Neste Oil alkoi tutkia arsenikkij\xc3\xa4tteiden h\xc3\xa4vitt\xc3\xa4mist\xc3\xa4. Neste p\xc3\xa4\xc3\xa4tyi sopimukseen Ekokemin kanssa, ja j\xc3\xa4tteit\xc3\xa4 alettiin vied\xc3\xa4 pois Naantalista 27. marraskuuta 2009; viimeinen rekkalasti oli tarkoitus kuljettaa pois toukokuussa 2010. Naantalin jalostamon viestint\xc3\xa4p\xc3\xa4\xc3\xa4llikk\xc3\xb6 Timo Tunturi ei paljastanut sopimuksen tarkkaa hintaa, mutta kertoi sen olevan \xe2\x80\x9dsatoja tuhansia euroja\xe2\x80\x9d. Ekokem kertoi, ett\xc3\xa4 suurin osa j\xc3\xa4tteest\xc3\xa4 kyet\xc3\xa4\xc3\xa4n hy\xc3\xb6dynt\xc3\xa4m\xc3\xa4\xc3\xa4n uudelleen. J\xc3\xa4tteet k\xc3\xa4siteltiin Ekokemin M\xc3\xa4ntyluodon tehtaalla Porissa. K\xc3\xa4sittelyyn tuotiin yhteens\xc3\xa4 756 tynnyri\xc3\xa4, jotka olivat Neste Oilin mukaan s\xc3\xa4ilyneet hyvin.'